แบงก์โน้ตส์
เสี่ยจัดเต็ม
30 ต.ค. 2565

เสี่ยจัดเต็ม
โดย..ทีมข่าวการเงิน
แม้ว่าน้ำท่วมทางเข้าศูนย์อพยพศูนย์ราชการแจ้งวัฒนะ สูงถึง 1.5 เมตร แต่ นริศ ชัยสูตร อธิบดีกรมธนารักษ์ และประธานศูนย์อพยพศูนย์ราชการ แจ้งวัฒนะ แอ่นอกการันตีว่า จะไม่ปิดศูนย์ผู้อพยพทิ้งคนที่มาอาศัยร่วม 3,000 คน ให้ลอยเท้งเต้งอย่างแน่นอน ไม่มีเปลี่ยนแปลง
ที่สำคัญ ตอนนี้ศูนย์อพยพมีกำลังหนุนในการบริจาคอย่างต่อเนื่อง 
โดยเฉพาะน้ำใจจาก เสี่ยสุทธิเกียรติ จิราธิวัฒน์ เจ้าของห้างเซ็นทรัลและโรงแรมเซ็นทารา ที่ตอนนี้ได้ยกสถานะขึ้นมาเป็นผู้บริจาคหลักอย่างเป็นทางการไปเสียแล้ว
งานนี้ เสี่ยสุทธิเกียรติทุ่มเทเต็มกำลัง นอกจากให้ใช้พื้นที่โรงแรมในศูนย์ราชการที่ได้สัมปทานให้เจ้าหน้าที่ของศูนย์ใช้เป็นออฟฟิศชั่วคราวไปก่อนหน้านี้แล้ว
ล่าสุด เสี่ยสุทธิเกียรติยังเป็นสปอนเซอร์ของที่ศูนย์ขาดแคลน ไม่ว่าจะเป็นของหวานที่ไม่ค่อยมีคนบริจาค เสี่ยสุทธิเกียรติก็สั่งโดนัตอย่างดีมาให้ผู้อพยพกินกันให้ฉ่ำใจ และออกปากยืนยันว่าจะพยายามหาขนมอร่อยๆ มาให้ผู้อพยพในศูนย์ราชการอย่างต่อเนื่อง
นอกจากนี้ เสี่ยสุทธิเกียรติยังรู้ว่าสถานการณ์ตอนนี้บรรดาผู้อพยพต่างเครียดหนักจากน้ำท่วม จึงจัดหนังกลางแปลงมาฉายให้ดูกันถึงศูนย์ราชการเป็นการคลายเครียด
ฉายกันวันละ 3 เรื่อง เริ่มตั้งแต่วันที่ 1-27 พ.ย.นี้ ให้ผู้อพยพดูกันเพลินตาเจริญใจ ลืมเศร้าโศก ลืมน้ำท่วมกันไปเลย
เรียกว่า เสี่ยจัดหนัก จัดเต็ม และแจ่มแจ๋ว ไม่ซ้ำแบบใครก็แล้วกัน ศูนย์อพยพที่ไหนจะเอาไปเป็นต้นแบบเชิญ ไม่สงวนลิขสิทธิ์